**Boerdery**

Die BTW-wetgewing laat spesiale bedelings toe aan 'n ondernemer wat landbou-, pastorale- of ander boerderybedrywighede bedryf (boerderyonderneming).

**Nulkoers en vrystelling op invoer van bepaalde goedere**

Die eerste bedeling stel 'n ondernemer, wat 'n boerderyonderneming bedryf, in staat om bepaalde goedere te bekom teen die nulkoers, of om bepaalde goedere in te voer waarvan BTW vrygestel is met die invoer daarvan. Sodanige goedere moet egter gebruik of verbruik word in die verloop van die boerdery se bedrywighede. Die doel van hierdie bedeling is om 'n ondernemer, wat 'n boerdery bedryf, met hul kontantvloei te help.

Van die goedere wat ingevolge hierdie bedeling verkry mag word, sluit in -

* Veevoer;
* Veegeneesmiddels;
* Kunsmis;
* Plaagdoder;
* Plante en sade gebruik vir kultivering.

Deel A van artikel 2 tot die Wet op BTW stel 'n volledige lys goedere uiteen.

**Wat is die vereistes om goedere teen die nulkoers te bekom?**

Daar moet aan die volgende vereistes voldoen word vir 'n ondernemer, wat 'n boerdery as onderneming bedryf, om die goedere wat gelys is in deel A van artikel 2 tot die Wet op BTW teen nulkoers te bekom:

* SARS moet oortuig wees dat die ondernemer 'n boerderyonderneming bedryf en moet magtiging op die ondernemer se kennisgewing van registrasie aandui, dat die goedere teen nulkoers aan die ondernemer verskaf mag word;
* Die ondernemer wat 'n boerderyonderneming bedryf, moet in besit wees van 'n geldige kennisgewing van registrasie en die bogenoemde magtiging;
* 'n Belastingfaktuur, ingevolge artikel 20(4) van die Wet op BTW, word uitgereik vir die lewering van sodanige goedere;
* Die goedere gelewer, moet genoem wees in deel A van artikel 2 tot Wet op BTW, en mag nie verbode goedere wees nie.

SARS mag sodanige magtiging kanselleer indien die ondernemer versuim om die verpligting, om BTW-opgawes in te dien of BTW te betaal, na te kom, of indien die ondernemer die kennisgewing van registrasie (met die magtiging) vir enige ander doeleindes gebruik.

**Belastingtydperke**

Die tweede bedeling stel 'n ondernemer, wat 'n boerderyonderneming bedryf, in staat om te registreer ingevolge kategorie D se sesmaandelikse belastingtydperk. Dit is om die ondernemer te help met kontantvloei as gevolg van die sikliese aard van boerdery.

'n Ondernemer wat onder die kategorie D-belastingtydperk geplaas wil word, moet aan die volgende kriteria voldoen:

* Die onderneming mag slegs uit landbou-, pastorale- of boerderybedrywighede bestaan.
* Die totale omset van alle boerderybedrywighede mag nie R1.5 miljoen per aaneenlopende tydperk van 12 maande oorskry nie.

Waar die waarde van belasbare leweransies R1.5 miljoen oorskry in enige aaneenlopende tydperk van 12 maande, sal die kommissaris die ondernemer aan kategorie A of B belastingtydperke toewys (tweemaandelikse belastingtydperk).

Waar die waarde van belasbare leweransies R30 miljoen oorskry of dit waarskynlik sal oorskry in enige aaneenlopende tydperk van 12 maande, sal die ondernemer verplig wees om in die kategorie C-belastingtydperk te val.

**Vir inligting oor dieselterugbetalings vir boerderye, klik hier.**

**Top wenk:** Die totale bedrag ontvang uit die lewering van nulkoersgoedere (en dienste), moet in afdeling 2 van die BTW-opgawe verklaar word.